POROČILO KOMISIJE EVROPSKEMU PARLAMENTU IN SVETU

o dejavnostih Fundacije MSRP, EFRAG in PIOB v letu 2021

1.Namen in obseg poročila

Evropska unija je 28. aprila 2021 sprejela program Enotni trg. Zagotavlja celovit sveženj za podporo in krepitev upravljanja enotnega trga s 4,21 milijarde EUR v obdobju 2021–2027. V uredbi o programu Enotni trg so predvidena proračunska sredstva v višini 220,5 milijona EUR za postopke standardizacije, od katerih je 61 milijonov EUR namenjenih za podporo razvoju visokokakovostnih mednarodnih standardov računovodskega in neračunovodskega poročanja in revizije ter omogočanju njihovega vključevanja v pravo Unije.

Komisija v okviru programa Enotni trg še naprej zagotavlja letna nepovratna sredstva za poslovanje trem organizacijam, ki delujejo na področju računovodskega poročanja in revizije: Fundaciji za mednarodne standarde računovodskega poročanja (Fundacija MSRP), kar zadeva razvoj mednarodnih standardov računovodskega poročanja ter na splošno Evropski svetovalni skupini za računovodsko poročanje (EFRAG) in Odboru za zaščito javnega interesa (PIOB). Te tri organizacije imajo pomembno vlogo pri zagotavljanju kakovosti, zanesljivosti in dostopnosti javnih informacij o podjetjih ter finančnih in tudi nefinančnih informacij v poročilih podjetij. Te informacije so namenjene spodbujanju učinkovitih kapitalskih trgov, zaščiti interesov članov, vlagateljev in drugih ponudnikov kapitala podjetjem ter spodbujanju družbene odgovornosti podjetij, vključno s trajnostnostjo.

Komisija mora v skladu z Uredbo (EU) 2021/690 o ustanovitvi programa Enotni trg pripraviti letno poročilo o dejavnostih Fundacije MSRP glede razvoja mednarodnih standardov računovodskega poročanja ter na splošno tudi o dejavnostih PIOB in EFRAG in ga posredovati Evropskemu parlamentu in Svetu. To poročilo izpolnjuje to obveznost, v njem pa so povzete dejavnosti teh treh organizacij v letu 2021.

2.Fundacija MSRP

2.1Upravljanje

Fundacija MSRP je neprofitna organizacija, ki je registrirana v skladu s splošnim zakonom zvezne države Delaware (Združene države Amerike) o gospodarskih družbah in ima sedež v Londonu (Združeno kraljestvo), ustanovljena pa je bila za razvoj, spodbujanje in pospeševanje uporabe enotnega sklopa visokokakovostnih, razumljivih, izvršljivih in svetovno priznanih računovodskih standardov.

Fundacija MSRP gosti Odbor za mednarodne računovodske standarde (IASB), ki je pristojen za razvoj mednarodnih standardov računovodskega poročanja (MSRP). Komisija lahko na podlagi Uredbe (ES) št. 1606/2002 o uporabi mednarodnih računovodskih standardov (v nadaljnjem besedilu: uredba o MRS) podpre nove ali revidirane standarde MSRP na podlagi mnenja EFRAG o potrditvi.

Fundacija MSRP je novembra 2021 prilagodila svoj statut in ustanovila Odbor za mednarodne standarde trajnostnosti (ISSB), ki je odgovoren za razvoj standardov poročanja o trajnostnosti. Komisija fundaciji MSRP zagotavlja finančno podporo za razvoj MSRP.

Fundacijo MSRP upravlja 22-članski skrbniški odbor, ki je odgovoren za splošni nadzor in imenovanje v IASB in ISSB. Skrbniki so imenovani glede na geografsko porazdelitev in po predhodni odobritvi nadzornega odbora, ki je namenjena zagotavljanju povezave z javnimi organi, njegova članica pa je tudi Komisija.

IASB sestoji iz 14 članov glede na zahteve po geografski uravnoteženosti. Člani IASB so imenovani za obdobje petih let, ki se lahko enkrat podaljša. IASB je odgovoren za določanje standardov. Prof. dr. Andreas Barckow je julija 2021 nasledil Hansa Hoogervorsta na položaju predsednika IASB.

ISSB bo sestavljalo 14 članov z vsega sveta z različnimi strokovnimi pogledi, med katerimi bodo tudi vlagatelji in pripravljavci. Tudi člani ISSB so imenovani za obdobje petih let, ki se lahko enkrat podaljša. ISSB je odgovoren za razvoj standardov, ki bi se lahko uporabljali kot celovito splošno osnovno merilo za visokokakovostna razkritja, povezana s trajnostnostjo, v korist vlagateljev in kapitalskih trgov. Skrbniki so decembra 2021 objavili imenovanje Emmanuela Faberja za predsednika ISSB od 1. januarja 2022 dalje.

Skrbniki imenujejo tudi 14 članov Odbora za pojasnjevanje MSRP, ki pojasnjuje uporabo standardov MSRP in daje smernice glede vprašanj v zvezi z računovodskim poročanjem, in člane Svetovalnega sveta MSRP.

2.2Dejavnosti

2.2.1Določanje standardov

IASB je marca 2020 po izbruhu pandemije COVID-19 zagotovil podporo deležnikom pri vprašanjih, povezanih s COVID-19, o uporabi standardov MSRP ter odložil manj pomembna posvetovanja in nekatere datume začetka veljavnosti nedavno sprejetih sprememb.

IASB je februarja 2021 izdal spremembe Mednarodnega računovodskega standarda (MRS) 1 Predstavljanje računovodskih izkazov in MRS 8 Računovodske usmeritve, spremembe računovodskih ocen in napake, ki pojasnjujejo razlike med računovodskimi usmeritvami in računovodskimi ocenami za zagotovitev nadaljnje dosledne uporabe in primerljivosti.